KOMISIJOS SPRENDIMAS
2007 m. birželio 5 d.
kuriuo nustatoma, kokį metilbromido kiekį nuo 2007 m. sausio 1 d. iki gruodžio 31 d. leidžiama sunaudoti būtiniausioms reikmėms Bendrijoje pagal Europos Palamento ir Tarybos reglamentą (EB) Nr. 2037/2000 dėl ozono sluoksnį ardančių medžiagų
(pranešta dokumentu Nr. C(2007) 2295)
(Tik tekstai anglų, ispanų, olandų, italų, lenkų ir prancūzų kalbomis yra autentiški)
(2007/386/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. birželio 29 d. Europos Parlamento ir Tarybos reglamentą (EB) Nr. 2037/2000 dėl ozono sluoksnį ardančių medžiagų (1), ypač į jo 3 straipsnio 2 dalies ii punktą,
kadangi:
(1)
Pagal Reglamento (EB) Nr. 2037/2000 3 straipsnio 2 dalies i punkto d papunktį ir 4 straipsnio 2 dalies i punkto d papunktį nuo 2004 m. gruodžio 31 d. draudžiama gaminti, importuoti ir teikti į rinką metilbromidą bet kokiam naudojimui, išskyrus tam tikras kitas reikmes (2), tarp jų ir būtiniausias, numatytas 3 straipsnio 2 dalies ii punkte ir atitinkančias Monrealio protokolo šalių Sprendime IX/6 nustatytus kriterijus ir visus kitus susijusius kriterijus, dėl kurių susitaria šalys. Dėl būtiniausių reikmių daromos išimtys - tai ribotos leidžiančios nukrypti nuostatos, leidžiančios per trumpą laikotarpį priimti alternatyvius sprendimus.
(2)
Sprendime IX/6 nurodoma, kad metilbromido naudojimas laikomas „būtinu“ tik tuo atveju, kai prašymo teikėjas nustato, kad metilbromido trūkumas šiai specifinei reikmei patenkinti žymiai pakenktų rinkai, ir kad nėra jokių alternatyvių techniškai ir ekonomiškai tinkamų sprendimų ar naudotojui prieinamų pakaitalų, kurie būtų nekenksmingi aplinkai ir sveikatai bei pagal aplinkybes tiktų prašyme nurodytoms pasėlių kultūroms. Be to, metilbromido gamyba ir naudojimas būtiniausioms reikmėms gali būti leidžiami tik, jei buvo imtasi visų įmanomų techninių ir ekonominių priemonių, siekiant iki minimumo sumažinti būtiną metilbromido naudojimą ir bet kokį jo išskyrimą į aplinką. Prašymo teikėjas taip pat turėtų įrodyti, kad yra dedamos būtinos pastangos, siekiant įvertinti ir pateikti į rinką šalies reguliavimo institucijų patvirtintus alternatyvius pasiūlymus bei pakaitalus, ir kad yra vykdomos tyrimų programos alternatyviems pasiūlymams ir pakaitalams surasti ir pritaikyti.
(3)
Komisija gavo 40 prašymų leisti naudoti metilbromidą būtiniausioms reikmėms iš šešių valstybių narių - Prancūzijos (70 900 kg), Italijos (640 000 kg), Lenkijos (27 900 kg), Ispanijos (322 840 kg), Nyderlandų (120 kg) ir Jungtinės Karalystės (10 049 kg). Iš viso buvo paprašyta leisti panaudoti 1 071 809 kg.
(4)
Siekdama apibrėžti, kokį kiekį metilbromido licencijuoti būtiniausioms reikmėms panaudoti 2007 m., Komisija pritaikė Sprendime IX/6 pateiktus kriterijus ir Reglamento (EB) Nr. 2037/2000 3 straipsnio 2 dalies ii punkto nuostatas. Komisija nustatė, kad nuo to laiko, kai buvo pateikti valstybių narių prašymai leisti naudoti metilbromidą būtiniausioms reikmėms, Bendrijoje buvo rasti tinkami alternatyvūs sprendimai ir juos imta plačiai naudoti daugelyje Monrealio protokolo šalių. Todėl Komisija nusprendė 2007 m. leisti panaudoti 521 836 kg metilbromido būtiniausioms kiekvienos valstybės narės reikmėms patenkinti. Šis kiekis sudaro 2,7 % 1991 m. Europos bendrijoje sunaudoto metilbromido kiekio, taigi daugiau nei 97,3 % metilbromido buvo pakeista alternatyviomis priemonėmis. Būtiniausių reikmių kategorijos yra panašios į nustatytąsias Monrealio protokolo šalių aštuonioliktajame posėdyje (3) priimto Sprendimo XVIII/13 A lentelėje.
(5)
3 straipsnio 2 dalies ii punkte taip pat reikalaujama Komisijos apibrėžti naudotojus, kurie gali pasinaudoti šia išimtimi dėl būtiniausių reikmių. Kadangi 17 straipsnio 2 dalyje valstybės narės yra reikalaujamos nustatyti būtiniausius kvalifikacinius reikalavimus, keliamus metilbromidą taikantiems darbuotojams, ir kadangi fumigacija yra vienintelė reikmė, Komisija nusprendė, kad fumigaciją metilbromidu atliekantys subjektai yra vieninteliai valstybių narių siūlomi metilbromido naudotojai, kuriems Komisija leidžia naudoti metilbromidą būtiniausioms reikmėms. Fumigaciją atliekantys subjektai yra kvalifikuoti saugiai naudoti metilbromidą; valstybės narės yra nustačiusios tvarką, pagal kurią jos nustato fumigaciją atliekančius subjektus savo valstybės teritorijoje, kuriems yra leista naudoti metilbromidą būtiniausioms reikmėms.
(6)
Sprendime IX/6 nurodoma, kad metilbromido gamyba ir naudojimas būtiniausioms reikmėms turėtų būti leidžiami tik tuomet, kai nepakanka sukauptų jo atsargų arba perdirbto metilbromido atsargų. 3 straipsnio 2 dalies ii punkte nurodoma, kad leidžiama gaminti ir importuoti metilbromidą tik tada, kai nė viena šalis neturi recirkuliuoto ar regeneruoto metilbromido. Vadovaudamasi Sprendimu IX/6 ir 3 straipsnio 2 dalies ii punktu, Komisija nustatė, kad būtiniausioms reikmėms galima panaudoti 31 605 kg metilbromido atsargų.
(7)
4 straipsnio 2 dalies ii punkte nustatyta, kad, išskyrus 4 straipsnio 4 dalyje nustatytus atvejus, po 2005 m. gruodžio 31 d. įmonėms, kurios negamina ir neimportuoja metilbromido, draudžiama jį pateikti į rinką ir naudoti. 4 straipsnio 4 dalyje nurodoma, kad 4 straipsnio 2 dalis netaikoma kontroliuojamų medžiagų pateikimui į rinką ir naudojimui, jei jos naudojamos pagal 3 straipsnio 2 dalį nustatytų ir licencijuotų naudotojų būtiniausioms reikmėms tenkinti. Todėl, be gamintojų ir importuotojų, 2007 m. Komisijos užregistruotiems fumigaciją atliekantiems subjektams po 2006 m. gruodžio 31 d. bus leidžiama teikti metilbromidą į rinką ir naudoti būtiniausioms reikmėms. Paprastai fumigaciją atliekantis subjektas prašo importuotojo importuoti ir tiekti metilbromidą. 2006 m. Komisijos užregistruotiems fumigaciją atliekantiems subjektams, naudojantiems metilbromidą būtiniausioms reikmėms, bus leidžiama į 2007 m. perkelti visą likusį metilbromido kiekį, kuris nebuvo panaudotas 2006 m. (toliau - atsargos). Europos Komisija nustatė licencijavimo tvarką, leidžiančią išskaičiuoti tokias metilbromido atsargas prieš importuojant ar pagaminant papildomą metilbromido kiekį, skirtą būtiniausioms reikmėms tenkinti 2007 metais.
(8)
Atsižvelgiant į tai, kad metilbromidas pradedamas naudoti būtiniausioms reikmėms nuo 2007 m. sausio 1 d. ir siekiant užtikrinti, kad bendrovės ir ūkio subjektai galėtų pasinaudoti šia licencijų sistema, tikslinga šį sprendimą taikyti nuo tos pačios datos.
(9)
Šiame sprendime numatytos priemonės atitinka Reglamento (EB) Nr. 2037/2000 18 straipsniu įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Nuo 2007 m. sausio 1 d. iki gruodžio 31 d. Ispanijos Karalystei, Prancūzijos Respublikai, Italijos Respublikai, Nyderlandų Karalystei ir Lenkijos Respublikai leidžiama iš viso sunaudoti 521 836 kg metilbromido būtiniausioms reikmėms; konkretūs metilbromido kiekiai ir reikmių kategorijos nurodytos I-V prieduose.
2 straipsnis
Kiekvienos valstybės narės kompetentingos institucijos deklaruotos likusios atsargos, kurias galima naudoti būtiniausioms reikmėms, išskaičiuojamos iš kiekio, kurį leidžiama pagaminti ar įvežti siekiant patenkinti tos valstybės narės būtiniausias reikmes.
3 straipsnis
Šis sprendimas taikomas nuo 2007 m. sausio 1 d. ir nustoja galioti 2007 m. gruodžio 31 d.
4 straipsnis
Šis sprendimas skiriamas Ispanijos Karalystei, Prancūzijos Respublikai, Italijos Respublikai, Nyderlandų Karalystei ir Lenkijos Respublikai.
Priimta Briuselyje, 2007 m. birželio 5 d.